Presa internațională îl face praf pe Kylian Mbappe: ”Șapte ani de eșecuri” / ”Timpul lui a trecut”
Meciul dintre Paris Saint-Germain și Borussia Dortmund s-a încheiat cu scorul de 0-1.
PSG a ratat calificarea în finala UEFA Champions League după ce a pierdut și returul cu Borussia Dortmund, scor 0-1 (0-2 la general), la ultimul sezon al lui Kylian Mbappe pe Parc des Princes.
Ținta glumelor din mediul online după eliminarea din Champions League, Kylian Mbappe nu a vrut să ofere nicio reacție când a fost întrebat pe cine va susține în cealaltă semifinală, dintre Real Madrid și Bayern Munchen (scor 2-2 în tur), în contextul în care s-a scris foarte mult în ultima perioadă că ”Santiago Bernabeu” va fi următoarea sa destinație.
Presa internațională: ”Timpul lui Mbappe a trecut”
Presa internațională a reacționat dur după ce parizienii au ratat calificarea în a doua finală de Liga Campionilor din ultimii cinci ani, după cea din 2020, pierdută cu Bayern Munchen (0-1). Redăm cele mai importante titluri din publicațiile europene, citate de francezii de la RMC Sport.
”Încă un coșmar parizian (...) Moștenirea lui va fi reprezentată de astfel de nopți, atât de aproape și atât de departe, șapte ani de încercări și eșecuri”, au scris englezii de la Daily Mail.
”Parisul și-a permis să fie depășit de emoție, mânat de disperare”, a punctat și The Guardian.
”Eșecul major pentru PSG și Mbappe (...) Mbappe a fost incapabil să îmbrace costumul de erou”, a transmis publicația catalană Sport.es.
”Timpul lui Mbappe a trecut”, a scris și Mundo Deportivo.
Borussia Dortmund, prima finală de UEFA Champions League după 11 ani
Borussia Dortmund, câștigătoare a Ligii Campionilor în sezonul 1996/1997, a mai jucat finala în stagiunea 2012/2013, când a pierdut contra lui Bayern Munchen, pe Wembley, 1-2.
Pe 1 iunie 2024, Borussia Dortmund va juca din nou o finală Champions League, tot la Londra, tot pe Wembley. Mats Hummels și Marco Reus sunt jucătorii actuali ai formației germane care participau și la ultimul act din urmă cu 11 ani.
Adversara Borussiei Dortmund va fi Bayern Munchen sau Real Madrid. În tur, cele două au remizat, scor 2-2, iar manșa secundă va avea loc la Madrid, miercuri, de la ora 22:00.
Urmăriți SPORT.RO și pe Google News